b'\n_START_ARTICLE_\nDan David\n_START_SECTION_\nBiografie\n_START_PARAGRAPH_\nDan David s-a n\xc4\x83scut sub numele Daniel David Goldenthal \xc3\xaen 1929 \xc3\xaentr-o familie evreiasc\xc4\x83 din Bucure\xc8\x99ti. Tat\xc4\x83l s\xc4\x83u se numea Alfred Goldenthal \xc8\x99i era un inginer originar din Elve\xc8\x9bia, iar mama sa se numea Alisa sau Lizi. Din copil\xc4\x83rie Dan a dovedit talente comerciale, odat\xc4\x83 la 10 ani a v\xc3\xa2ndut \xc8\x9big\xc4\x83ri, iar mai apoi la 12 ani s-a ocupat cu leg\xc4\x83toria \xc8\x99i cu v\xc3\xa2nzarea de c\xc4\x83r\xc8\x9bi de anticariat. \xc3\x8en cursul regimului Antonescu din anii cel de-al Doilea R\xc4\x83zboi Mondial David fost, ca evreu, scos din \xc8\x99coala elementar\xc4\x83 de stat, iar tat\xc4\x83l s\xc4\x83u a fost concediat. A continuat studiile la un liceu creat pentru evrei la Bucure\xc8\x99ti. A ajutat atunci la subzisten\xc8\x9ba familiei, d\xc3\xa2nd lec\xc8\x9bii particulare de matematic\xc4\x83. De la v\xc3\xa2rsta de 16 ani a aderat la mi\xc8\x99carea \xe2\x80\x9eTineretul Sionist\xe2\x80\x9d - \xe2\x80\x9eHanoar hatzion\xc3\xad\xe2\x80\x9d \xc8\x99i a fost trimis s\xc4\x83 organizeze sec\xc8\x9bia acesteia de la Bac\xc4\x83u. La sf\xc3\xa2r\xc8\x99itul anului  1947 a participat la organizarea emigr\xc4\x83rii evreilor spre Palestina._NEWLINE_La \xc3\xaenceputul anului 1949 Dan Goldenthal s-a c\xc4\x83s\xc4\x83torit cu prietena sa, Doroteea, pe care a cunoscut-o \xc3\xaen vara anului 1946. _NEWLINE_Ulterior a studiat economia \xc8\x99i metodologii tehnice la Universitatea din Bucure\xc8\x99ti. \xc3\x8en vremea studen\xc8\x9biei so\xc8\x9bia \xc8\x99i socrii s\xc4\x83i au primit aprobarea autorit\xc4\x83\xc8\x9bilor pentru a pleca \xc3\xaen Israel, \xc3\xaen timp ce cererea lui Goldenthal a fost respins\xc4\x83 de mai multe ori. \xc3\x8en aceste \xc3\xaemprejur\xc4\x83ri so\xc8\x9bii au fost nevoi\xc8\x9bi s\xc4\x83 divor\xc8\x9beze._NEWLINE_Dup\xc4\x83 terminarea facult\xc4\x83\xc8\x9bii Goldenthal a lucrat un timp ca contabil la o companie guvernamental\xc4\x83 de import. Nu i-a pl\xc4\x83cut aceasta munca, \xc8\x99i a preferat sa devin\xc4\x83 fotograf de pres\xc4\x83, \xc3\xaentre altele la un ziar \xc8\x99i la Radiodifuziune. C\xc3\xa2nd a cerut s\xc4\x83 plece pentru acoperirea unui eveniment sportiv \xc3\xaen Germania de vest, securitatea l-a arestat \xc8\x99i l-a anchetat vreme de o s\xc4\x83pt\xc4\x83m\xc3\xa2n\xc4\x83 \xc3\xaen leg\xc4\x83tur\xc4\x83 cu activitatea sionist\xc4\x83 din tinere\xc8\x9be. A fost concediat, dar apoi a g\xc4\x83sit o nou\xc4\x83 slujb\xc4\x83 la un alt ziar. Cu aceasta ocazie a cunoscut o ziarist\xc4\x83 pe nume Mia Fischer, cu care s-a c\xc4\x83s\xc4\x83torit.    _NEWLINE_\xc3\x8en 1960 a izbutit s\xc4\x83 ob\xc8\x9bin\xc4\x83 permisiunea de a emigra din Rom\xc3\xa2nia \xc8\x99i s\xc4\x83 plece la Paris, unde avea rude. A emigrat \xc3\xaempreun\xc4\x83 cu so\xc8\x9bia, mama sa v\xc4\x83duv\xc4\x83 \xc8\x99i cele dou\xc4\x83 bunici. La Paris, unde a lucrat ca fotograf, i-au atras aten\xc8\x9bia ni\xc8\x99te cabine de fotografie automat\xc4\x83, dintre care unele mai moderne erau produse \xc3\xaen Marea Britanie. \xc3\x8en august a emigrat cu familia \xc3\xaen Israel pe vaporul \xe2\x80\x9eTheodor Herzl\xe2\x80\x9d. Acolo \xc8\x99i-a g\xc4\x83sit un loc de munc\xc4\x83 ca fotograf la compania \xe2\x80\x9ePrior\xe2\x80\x9d pe strada Allenby din Tel Aviv. \xc8\x98i-a schimbat numele \xc3\xaen Dan David, David fiind \xc8\x99i numele de familie al unui str\xc4\x83bunic de-al s\xc4\x83u.\n_START_SECTION_\nSuccesul \xc3\xaen afaceri\n_START_PARAGRAPH_\n\xc3\x8en 1961 a efectuat o c\xc4\x83l\xc4\x83torie \xc3\xaen Europa \xc8\x99i a decis s\xc4\x83 se ocupe cu afaceri \xc3\xaen domeniul fotografiei. \xc3\x8en anul 1965, cu ajutorul unui \xc3\xaemprumut de 200.000 dolari de la un v\xc4\x83r de-al s\xc4\x83u din Fran\xc8\x9ba, pe nume Pierre Valle, David a cump\xc4\x83rat de la compania britanic\xc4\x83 Photo Me International o cabin\xc4\x83 de fotografiere automat\xc4\x83 \xc8\x99i dreptul exclusiv de comercializare a unor astfel de cabine \xc3\xaen Israel.   _NEWLINE_Av\xc3\xa2nd succes, el a achizi\xc8\x9bionat noi cabine precum \xc8\x99i dreptul de comercializare a lor pe pia\xc8\x9ba italian\xc4\x83. \xc3\x8en cele din urm\xc4\x83 s-a stabilit cu so\xc8\x9bia \xc3\xaen Italia, unde a \xc3\xaenfiin\xc8\x9bat compania Dedem Automatical SRL. Dup\xc4\x83 \xc3\xaenc\xc4\x83 un an a ob\xc8\x9binut dreptul de comercializare a cabinelor Photo Me \xc8\x99i \xc3\xaen Spania, iar \xc3\xaen 1968 \xc3\xaen Japonia (Nippon Auto Photo) unde s-a bucurat de beneficiile cele mai mari. Mai t\xc3\xa2rziu a \xc3\xaenfiin\xc8\x9bat \xc8\x99i \xc3\xaen Rom\xc3\xa2nia compania Photomat \xc3\xaen domeniul fotografiatului._NEWLINE_Apoi \xc8\x99i-a m\xc4\x83rit substan\xc8\x9bial propriul capital printr-o companie proprie numit\xc4\x83 \xe2\x80\x9eFoMat\xe2\x80\x9d. \xc3\x8en 1962 a intrat \xc3\xaen asociere cu \xe2\x80\x9ePhoto Me International\xe2\x80\x9d, primind 20% din ac\xc8\x9biunile acesteia. El \xc3\xaensu\xc8\x99i a \xc3\xaenregistrat numeroase patente \xc3\xaen domeniul fotografiei \xc8\x99i al fotografiilor color. Compania Photo Me International a ajuns sub controlul s\xc4\x83u \xc3\xaen anul 1968, el devenind pre\xc8\x99edintele ei (Executive Chairman, apoi Non Executive Chairman) \xc3\xaentre anii 1992-2005. Din 2005 a fost pre\xc8\x99edintele pe via\xc8\x9b\xc4\x83 al companiei. Compania a ajuns s\xc4\x83 instaleze 27.000 de cabine de fotografie automat\xc4\x83 in \xc3\xaentreaga lume, de\xc8\x9bin\xc3\xa2nd 90% din pia\xc8\x9ba mondial\xc4\x83 in acest domeniu. \xc3\x8entre anii 1983-1987 David a condus \xc8\x99i compania de investi\xc8\x9bii "Photo Me Financial Services". \xc3\x8en 1994 David a unit compania sa cu compania francez\xc4\x83 care a introdus tehnica de developare a filmelor \xc3\xaen timp de o or\xc4\x83. Dan David a devenit pre\xc8\x99edintele companiei nou create. \xc3\x8en anul 1997 David a devenit asociat la Hedge Fond GLG, la recomandarea fondatorului acestuia, Noam Gottesman.  Ulterior a intrat \xc3\xaen consiliul de administra\xc8\x9bie al fondului._NEWLINE_\xc3\x8en 1999 ac\xc8\x9biunile sale \xc8\x99i ale partenerului s\xc4\x83u de afaceri, Serge Crasnianski, erau estimate la 210 \xc8\x99i respectiv 200 milioane lire sterline . _NEWLINE_\xc3\x8en anul 1978 so\xc8\x9bia sa, Mia, a murit subit de un accident cerebral vascular \xc3\xaen cursul unei vacan\xc8\x9be \xc3\xaempreun\xc4\x83. Prin intermediul actorului Moscu Alcalay \xc8\x99i a so\xc8\x9biei acestuia, impresara Rodica Alcalay, David a cunoscut pe actri\xc8\x9ba Gabriela Fleischmann, cu care s-a \xc3\xaensurat \xc3\xaen anul 1980. Cu ea a avut un copil, Ariel, devenit ulterior ziarist._NEWLINE_\xc3\x8en timpul liber Dan David era pasionat de istorie, arheologie \xc8\x99i \xc8\x99ah. Dan David a murit \xc3\xaen urma unei hemoragii cerebrale la Londra \xc3\xaen anul 2011 \xc8\x99i a fost \xc3\xaenmorm\xc3\xa2ntat \xc3\xaen Israel, la cimitirul din Kfar Shmaryahu.\n_START_SECTION_\nActivitatea filantropic\xc4\x83 \xc8\x99i Premiul Dan David\n_START_PARAGRAPH_\nLa \xc3\xaenceputul anilor 1990 Dan David a donat pentru construirea cl\xc4\x83dirii care \xc3\xaei poart\xc4\x83 numele \xc3\xaen campusul Universit\xc4\x83\xc8\x9bii Tel Aviv. De asemenea a \xc3\xaenfiin\xc8\x9bat fonduri pentru burse de studen\xc8\x9bi ai Facult\xc4\x83\xc8\x9bii de management._NEWLINE_\xc3\x8en anul 2000 David a creat Funda\xc8\x9bia Dan David, av\xc3\xa2nd un capital de 100 000 000 dolari. Primul director al Funda\xc8\x9biei a fost profesorul Gad Barzilai. Funda\xc8\x9bia a \xc3\xaentemeiat, \xc3\xaempreun\xc4\x83 cu Universitatea Tel Aviv, Premiul Dan David (decernat prima dat\xc4\x83 \xc3\xaen 2002) care const\xc4\x83 din trei premii anuale de un milion dolari americani fiecare, pentru contribu\xc8\x9bii excep\xc8\x9bionale \xc3\xaen domeniul \xc8\x99tiin\xc8\x9bei, tehnologiei, culturii \xc8\x99i societ\xc4\x83\xc8\x9bii._NEWLINE_\xc3\x8entre laurea\xc8\x9bii Premiului Dan David se num\xc4\x83r\xc4\x83 dirijorul Zubin Mehta, scriitoarea Margaret Atwood, regizorii de cinema fratii Joel \xc8\x99i Ethan Coen, violoncelistul Yo-Yo Ma, scriitorul Amos Oz, omul politic Tony Blair. Premia\xc8\x9bii trebuie s\xc4\x83 aloce 10% din suma c\xc3\xa2\xc8\x99tigat\xc4\x83 unor tineri cercet\xc4\x83tori sau doctoranzi.'